केंद्र सरकार ने 2 साल पहले कानपुर और उन्नाव जिले को मिलाकर 105 किलोमीटर लंबी रिंग रोड बनाने का प्रस्ताव राष्ट्रीय राजमार्ग प्राधिकरण को सौंपा था। इसमें से 79 किलोमीटर क्षेत्र कानपुर में और 26 किलोमीटर हिस्सा उन्नाव में पड़ेगा। लगभग डेढ़ साल पहले एनएचएआई ने एनओसी के लिए केडीए और उन्नाव विकास प्राधिकरण को रोड का मैप भेजा था। गत माह कोयला मंत्री श्रीप्रकाश जायसवाल ने एनएचएआई के निदेशक नवीन मिश्रा के साथ वार्ता की तो पता चला कि डेढ़ साल से यह मामला एनओसी के चक्कर में लटका है। कोयला मंत्री के प्रवक्ता अरुण द्विवेदी ने बताया कि केंद्रीय मंत्री के निर्देश पर एनएचएआई ने दोनों विकास प्राधिकरणों को रिमांइडर भेजा। इस पर 16 जून को केडीए ने एनओसी जारी कर दी जबकि उन्नाव विकास प्राधिकरण ने 10 दिन में एनओसी देने की बात कही है।